"ศิรดาพาชิม ... รีวิวทุกอย่างที่กินได้"

สำหรับร้าน Four Seasons ในตอนนี้คงเป็นร้านอาหารจีนที่คนไทยคุ้นหูกันเป็นอย่างดี และหลายๆ คนคงรู้มาว่าจริงๆ แล้วร้านอาหารจีนร้านนี้ มีสาขาต้นตำรับอยู่ที่ลอนดอน ประเทศอังกฤษ (ไม่ใช่ประเทศจีนแต่อย่างใด!) จริงๆ ร้านนี้เป็นที่รู้จักในหมู่คนไทยมานานหลายปีก่อนจะมาเปิดสาขาในไทยเสียอีก เพราะหม่อมถนัดศรี เคยเขียนรีวิวไว้ว่านี่คือ "เป็ดย่างที่ต้องกินก่อนตาย" อะไรมันจะจั่วหัวแรงเบอร์นั้น มาดูในรีวิวกันเลยดีกว่า

สำหรับวันนี้มาทานกันที่สาขา China Town ซึ่งจะบอกว่าใน China Town ก็มี Four Seasons 2 สาขา ตัวเราเองเลยสาขาที่ดูจะเล็กกว่า เพราะอีกสาขามีคิวต่ออยู่ ... นี่ขนาดร้านยังไม่เปิดนะเนี่ย อะไรมันจะฮิตขนาดนั้น คนที่มาต่อแถวส่วนใหญ่ก็มีทั้งคนไทย คนจีน ฝรั่งก็มี ภายในร้านค่อนข้างคับแคบ และปราศจากการตกแต่งใดๆ ทั้งสิ้น และมารยาทของพนักงานนั้นเป็นที่ขึ้นชื่อ ว่า "เอิ่ม" มากที่สุดร้านหนึ่ง แต่ ... ของเขาอร่อยไง คนเลยยังมากินกันอยู่ทุกวี่ทุกวัน

:: FOOD ::
Aromatic Duck (Half) : 19.80 GBP = 850 บาท
อยากกินเป็ดปักกิ่งในงบประมาณจำกัดต้องจานนี้ เหมือนเป็ดปักกิ่งทุกอย่าง ต่างกันที่ไส้ที่เสิร์ฟมาไม่ใช่หนังเป็ดเงาๆ แต่เป็นเนื้อเป็ดรวนแห้งๆ แทน จริงๆ ถ้าใครไม่ชอบทานหนังเป็ด (อย่างเช่นเราเป็นต้น) จานนี้น่าจะถูกใจกันอยู่ไม่น้อย เพราะมันจะไม่เลี่ยนเท่าหนังเป็ด แต่ได้รสชาติที่ไม่ต่างกันกับเป็ดปักกิ่ง

XO Green Bean : 13.80 GBP =  590 บาท
ผัดถั่วแขกสไตล์จีนที่คุ้นเคย จะบอกว่าการหาอาหารรสชาติจัดในอังกฤษไม่ใช่เรื่องง่าย แต่นี่ เรายังมีผัดถั่วแขกที่ไม่มัน และมีรสชาติเค็มชัดเจนได้ที่ร้านนี้ แก้เลี่ยนได้ดีจากความเผ็ดนิดๆ ของซอสเอ๊กซ์โอ กินสลับกับเป็ดคือหมดจานไม่รู้ตัว

Roast Duck (Half) : 14.40 GBP = 620 บาท
และนี่คือเป็ดย่างในตำนาน ที่โต๊ะคนไทยต้องสั่งทุกโต๊ะ ก็นะ มากิน Four Seasons จะไม่ให้สั่งเป็ดได้ยังไง! ความพิเศษของเป็ดย่างที่นี่เริ่มต้นที่ตัวเป็ด คือเรามั่นใจมากว่ามันเป็นคนละพันธุ์กับที่เสิร์ฟที่เมืองไทย เพราะเป็ดเขาจะชิ้นหนา มีมันแทรกชัดเจนระหว่างเนื้อกับหนัง ราดด้วยน้ำซอสซีอิ๊วที่ออกรสชาติหวาน และทีเด็ดที่ซ่อนอยู่ใต้เป็ดคือ ผักรองจาน! อย่าทิ้งอย่าขว้าง มันดีพอๆ กับเป็ด เพราะว่าความหวานจากเนื้อเป็ด มันได้ซึมเข้าไปในผักกาดขาวที่ต้มมาจนนุ่ม ตัดเลี่ยนละมุนๆ รู้สึกสุขภาพดีขึ้นมาหนึ่งสเต็ป

จะบอกว่าถ้าไม่อยากกินทั้งตัว ที่ร้านยังมีแบบจานให้ด้วย เคยมากินเมื่อ 5-6 ปีที่แล้ว สมัยยังเรียนอยู่เลยมีงบจำกัด ก็มากินเป็นจานเดี่ยว 3 อย่าง เป็ดย่าง หมูแดง หมูกรอบ อยู่ที่ 7 ปอนด์ หรือประมาณ 300 บาท (แต่ตอนนั้นปอนด์แข็ง เลยพุ่งเป็น 350 บาท) ข้าวเยอะนำเนื้อสัตว์มาแต่ไกล ผักกาดขาวก็มาครบ คุ้มอยู่

BBQ Pork + Crispy Belly Pork : 11.90 GBP = 510 บาท
จะบอกว่าร้านนี้ไม่ได้มีดีแค่เป็ด รอบแรกที่เรามากิน เราไม่ได้รู้สึกอินกับเป็ดขนาดนั้นนะ แต่ตราใจกับหมูกรอบมาก! เนื้อหนา หนังกรอบ ไม่เค็มเกินไป ส่วนหมูแดงก็นุ่มไม่เหนียว เค็มนิดๆ ก็รวมๆ ก็ดี หลากหลายดี

ในส่วนของการสั่งข้าวนั้น ขอแนะนำว่า ให้เอาจำนวนคนแล้วลบด้วย 1-2 ถ้วย เพราะเขาให้ข้าวมาเยอะมากจริงๆ ส่วนน้ำเปล่าขอฟรีได้ แต่ต้องสั่งว่า Tab Water นะ ไม่งั้นจะได้น้ำเปล่าแบบขวดซึ่งเสียตังค์มากินแทน และตอนจบมื้อมีส้มให้ เปรี้ยวบ้างหวานบ้างแล้วแต่ดวง ใครมาลอนดอนแล้วเบื่ออาหารฝรั่ง ให้นึกถึงร้านนี้ได้เลย